Karoo-plaashuis neem jou terug in die verlede | Tuis
Ekstra-hoë rakke en 'n reuse-afdruk van 'n Olaf Hajek-werk uit sy Black Antoinette-reeks pas perfek in die sitkamer met sy hoë plafon. Toe die Hoffman-familie dekades gelede op Gansbaai vakansie gehou het, het Pieter sy hart op die groen bank en bypassende stoel verloor in Dit & Dat Trading. "Dit was rooi onder met 'n grys kameelperdmotief bo, en ouma Kitty het dit vir R250 vir my gekoop." Hy het dit onlangs laat herstoffeer. Hanglamp, rakke en drankkabinet op bestelling gemaak deur Carnarvon Boukontrakteurs
Hier in die helder Karoo-son moet jy jou eie magic skep met wat jy in die hande kan kry, glo Pieter Hoffman. Vir hom het dit die jaar ná matriek met 'n stoepsittery op die plaas Twist Niet begin, in daardie sielsalige stilte wat jy diep in dié kontrei kry. Stokalleen. Geen hond by die voete nie, maar wors en 'n soutribbetjie in die droogkas. Dit was die jaar 2000, en Pieter het besef hy het nie 'n benul waarheen hy met sy lewe wil gaan nie.
Twist Niet, die plaas wat pa Stephen naby sy aftrede gekoop het, is ongeveer 30 km van Vanwyksvlei en 110 km van Carnarvon, die soort dorpe waar die kleinspan nader draf as 'n stadsmotor voor die koöperasie stilhou.